

VLADA REPUBLIKE HRVATSKE

Zagreb, 8. rujna 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo gospodarstva i održivog razvoja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izravnim mjerama kontrole cijena određenih prehrambenih proizvoda |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 6. Zakona o iznimnim mjerama kontrole cijena („Narodne novine“, br. 73/97, 128/99 i 66/01) i članka 31. stavka 2. Zakona o Vladi Republike Hrvatske („Narodne novine“, br. 150/11, 119/14, 93/16, 116/18 i 80/22), Vlada Republike Hrvatske je na sjednici održanoj ……2022. godine donijela

**ODLUKU**

**O IZRAVNIM MJERAMA KONTROLE CIJENA ODREĐENIH PREHRAMBENIH PROIZVODA**

**I.**

Ovom Odlukom određuje se najviša razina cijene određenih prehrambenih proizvoda radi sprječavanja negativnih učinaka promjena pojedinih cijena, a u cilju otklanjanja štetnih posljedica poremećaja na tržištu u pogledu opskrbe osnovnim životnim namirnicama stanovništva na području Republike Hrvatske.

**II.**

Proizvodi iz točke I. ove Odluke su:

1. jestivo suncokretovo ulje po litri

2. UHT mlijeko s 2,8% mliječne masti po litri

3. bijeli kristalni šećer po kilogramu

4. brašno tip T-550 glatko po kilogramu

5. brašno tip T-400 oštro po kilogramu

6. svinjska lopatica bez kostiju po kilogramu

7. svinjski vrat s kostima po kilogramu

8. svinjsko mljeveno meso u pakiranju do 1 kilogram (pakirano u kontroliranoj atmosferi)

9. svježe cijelo pile po kilogramu.

**III.**

Najviša maloprodajna cijena za jestivo suncokretovo ulje po litri, ne smije biti veća od 15,99 kn (2,12 €).

Marža trgovca obračunata na neto fakturnu cijenu iz stavka 1. ove točke, umanjena za sve rabate i vanfakturne popuste iznosi najviše 5%.

**IV.**

Najviša maloprodajna cijena UHT mlijeka s 2,8% mliječne masti po litri, ne smije prelaziti cijenu od 7,39 kn (0,98 €).

Marža trgovca obračunata na neto fakturnu cijenu iz stavka 1. ove točke, umanjena za sve rabate i vanfakturne popuste iznosi najviše 5%.

**V.**

Najviša maloprodajna cijena bijelog kristalnog šećera po kilogramu, ne smije prelaziti cijenu od 7,99 kn (1,06 €).

Marža trgovca obračunata na neto fakturnu cijenu iz stavka 1. ove točke, umanjena za sve rabate i vanfakturne popuste iznosi najviše 1%.

**VI.**

Najviša maloprodajna cijena za brašno tip T-550 glatko po kilogramu, ne smije prelaziti cijenu od 5,99 kn (0,80 €).

Najviša maloprodajna cijena za brašno tip T-400 oštro po kilogramu, ne smije prelaziti cijenu od 6,29 kn (0,83 €).

Marža trgovca obračunata na neto fakturnu cijenu iz stavka 1. i stavka 2. ove točke, umanjena za sve rabate i vanfakturne popuste iznosi najviše 5%.

**VII.**

Najviša maloprodajna cijena za svinjsku lopaticu bez kostiju, ne smije prelaziti cijenu od 24,99 kn (3,32 €) po kilogramu.

Najviša maloprodajna cijena za svinjski vrat s kostima, ne smije prelaziti cijenu od 24,99 kn (3,32 €) po kilogramu.

Najviša maloprodajna cijena za svinjsko mljeveno meso u pakiranju do 1 kilogram (pakirano u kontroliranoj atmosferi), ne smije prelaziti cijenu od 32,99 kn (4,38 €).

Marža trgovca obračunata na neto fakturnu cijenu iz stavaka 1. do 3. ove točke, umanjena za sve rabate i vanfakturne popuste iznosi najviše 1%.

**VIII.**

Najviša maloprodajna cijena svježeg cijelog pileta, ne smije prelaziti cijenu od 24,99 kn (3,32 €) po kilogramu.

Marža trgovca obračunata na neto fakturnu cijenu iz stavka 1. ovog članka, umanjena za sve rabate i vanfakturne popuste iznosi najviše 5%.

**IX.**

Ova Odluka odnosi se na subjekte koji obavljaju registriranu djelatnost trgovine na području Republike Hrvatske (u daljnjem tekstu: gospodarski subjekti).

Gospodarski subjekti iz stavka 1. ove točke obvezni su odrediti cijenu za proizvode iz točke II. ove Odluke najviše do razine maloprodajne cijene i marže određene sukladno točkama III. do VIII. ove Odluke.

**X.**

Ova Odluka stupa na snagu prvoga dana od dana objave u „Narodnim novinama“**.**

KLASA:

URBROJ:

Zagreb,…….2022.

Predsjednik

**mr.sc. Andrej Plenković**, v.r.

**Obrazloženje**

Ovom Odlukom temeljem odredbe članka 6. Zakona o iznimnim mjerama kontrole cijena („Narodne novine“, br. 73/97, 128/99 i 66/01), određuju se izravne mjere kontrole cijena određenih prehrambenih proizvoda radi sprječavanja negativnih učinaka promjena pojedinih cijena, a u cilju otklanjanja štetnih posljedica poremećaja na tržištu u pogledu opskrbe osnovnim životnim namirnicama stanovništva na području Republike Hrvatske, kada se ti ciljevi ne mogu postići drugim mjerama gospodarske politike.

U tom smislu, ovom Odlukom određuje se najviša maloprodajna cijena kao i visina marže za određene prehrambene proizvode taksativno navedene u točki II. ove Odluke.

Odluka će stupiti na snagu prvoga dana od dana objave u „Narodnim novinama“, uvažavajući činjenicu da je hrana osnovni uvjet održanja, unapređenja i zaštite života i zdravlja stanovništva, a u svrhu odgovornog upravljanja krizom koja prijeti gospodarstvu i građanima Republike Hrvatske.

Slijedom navedenoga, predlaže se donošenje ove Odluke.